Deg tezlit “Din Din” (u3, sb59) acennay yuzzel deg yiles-is yisem n tin iḥemmel mebla lebɣi-s, tezga gar wallen-is, anda yedda iwala lexyal-is, tegguma ad teffeɣ allaɣ-is, lehmala-s tezdeɣ idammen-is. Zdek igellem-d ɛawaz n wuḍan mi i d-yettmekti tinna iḥemmel, teǧǧa-as-d ccama,tegra-d kan d asmekti, acukan seg wakken it t-iḥemmel yenna-as d awezɣi ad tekcem tayeḍ amkan-im, yettru yettneɣnay yal mi ara tt-id-yettmenni ɣer yidisis yessaram limmer yezmir ad tt-id yesnulfu akken i d-yesnulfuy asefru.